b'\n_START_ARTICLE_\nHarry Potter\n_START_SECTION_\nResum de l\'argument\n_START_PARAGRAPH_\nLa hist\xc3\xb2ria comen\xc3\xa7a amb la celebraci\xc3\xb3 del m\xc3\xb3n m\xc3\xa0gic. Durant molts anys, havia estat atemorit pel despietat mag Lord Voldemort. La nit anterior, el 31 d\'octubre, Voldemort va descobrir el refugi amagat de la fam\xc3\xadlia Potter i mat\xc3\xa0 Lily i James Potter, els pares de Harry. Tanmateix, quan va intentar matar el seu fill petit d\'un any, Harry, la maledicci\xc3\xb3  rebota i el toca a ell. El cos de Voldemort \xc3\xa9s ferit, per\xc3\xb2 el seu esperit sobreviu: no est\xc3\xa0 ni mort ni viu. A Harry, per la seva part, nom\xc3\xa9s li queda una cicatriu en forma de raig al front: l\'\xc3\xbanica seq\xc3\xbcela f\xc3\xadsica de la maledicci\xc3\xb3 de Voldemort. Harry \xc3\xa9s l\'\xc3\xbanic supervivent de la maledicci\xc3\xb3 assassina, i a partir de la misteriosa derrota de Voldemort, el m\xc3\xb3n m\xc3\xa0gic comen\xc3\xa7a a anomenar-lo "el nen que va sobreviure"._NEWLINE_L\'1 de novembre, Rubeus Hagrid, un semi-gegant, deixa en Harry amb els \xc3\xbanics parents que li queden, els cruels Dursley. Aquests s\xc3\xb3n l\'oncle Vernon, la seva tieta Pet\xc3\xbania i en Dudley, el seu cos\xc3\xad ob\xc3\xa8s i malcriat. Ells intentaran, en va, amagar la seva her\xc3\xa8ncia m\xc3\xa0gica (per exemple, quan li diuen que els seus pares varen morir en un accident de tr\xc3\xa0nsit, o castigant-lo severament despr\xc3\xa9s de qualsevol comportament estrany). Tanmateix, a la vig\xc3\xadlia del seu onz\xc3\xa8 aniversari, en Harry t\xc3\xa9 el seu primer contacte amb el m\xc3\xb3n m\xc3\xa0gic quan rep cartes del Col\xc2\xb7legi Hogwarts de M\xc3\xa0gia i Bruixeria, les quals eren entregades per \xc3\xb2libes, tot i que el seu oncle impedeix que pugui llegir-les. Ja en el seu aniversari, en Hagrid apareix i li diu a en Harry que existeix un m\xc3\xb3n m\xc3\xa0gic i un m\xc3\xb3n "muggle"(gent sense poders m\xc3\xa0gics), i que ell \xc3\xa9s un mag que ha estat inscrit, d\'en\xc3\xa7\xc3\xa0 que va n\xc3\xa9ixer, al col\xc2\xb7legi._NEWLINE_A partir d\'aquest moment, en Harry passa la major part del seu temps a Hogwarts, on viu moltes aventures relacionades amb el segon ascens al poder de Voldemort, que continua amb els seus plans de dominar el m\xc3\xb3n m\xc3\xa0gic, eliminar el m\xc3\xb3n muggle i matar en Harry. Cada llibre en relata un any (generalment de juliol a juny, tret d\'alguns flashbacks) dels set que en Harry ha de passar a Hogwarts per finalitzar la seva formaci\xc3\xb3 m\xc3\xa0gica.\n_START_SECTION_\nUnivers\n_START_PARAGRAPH_\nEl m\xc3\xb3n m\xc3\xa0gic en qu\xc3\xa8 es troba Harry Potter es troba completament separat del nostre m\xc3\xb3n. Mentre que el fant\xc3\xa0stic m\xc3\xb3n de N\xc3\xa0rnia \xc3\xa9s un univers alternatiu i El Senyor dels Anells \xc3\xa9s un passat m\xc3\xadtic, el m\xc3\xb3n m\xc3\xa0gic de Harry Potter cont\xc3\xa9 elements m\xc3\xa0gics id\xc3\xa8ntics als del nostre m\xc3\xb3n no m\xc3\xa0gic. Algunes de les seves institucions i localitzacions a pobles i ciutats, inclosa Londres per exemple, poden ser reconegudes al m\xc3\xb3n real, que posseeix una gran col\xc2\xb7lecci\xc3\xb3 de carrers amagats, monestirs i castells a\xc3\xafllats que es mantenen "invisibles" envers la poblaci\xc3\xb3 no m\xc3\xa0gica (coneguda com a "muggle"). L\'habilitat m\xc3\xa0gica no s\'apr\xc3\xa8n, \xc3\xa9s innata; encara que en algunes escoles m\xc3\xa0giques com ara Hogwarts ensenyen a controlar-la i fer-ne un bon \xc3\xbas. Tamb\xc3\xa9 \xc3\xa9s possible que uns pares mags tinguin un fill amb poders m\xc3\xa0gics molt limitats (conegut com a "Llufa", com ara Argus Filch, la Sra. Figg o la M\xc3\xa8rope Gaunt). La gent que no t\xc3\xa9 poders m\xc3\xa0gics no t\xc3\xa9 const\xc3\xa0ncia de l\'exist\xc3\xa8ncia dels bruixots, excepte familiars de bruixots i el primer ministre muggle._NEWLINE_La capacitat de fer m\xc3\xa0gia, segons les novel\xc2\xb7les, \xc3\xa9s innata m\xc3\xa9s que apresa, tot i que els joves mags han d\'assistir a escoles amb la finalitat de dominar-la i controlar-la. Aquesta capacitat \xc3\xa9s totalment heredit\xc3\xa0ria, tot i que existeixen mags fills de muggles (o "sang de fang" de forma despectiva), ja que aquests sempre van haver de tenir un ascendent mag. Els mags tenen un desenvolupat sistema social, amb la seva pr\xc3\xb2pia moneda, sanitat i una complexa xarxa de transports i comunicacions._NEWLINE_Dins del m\xc3\xb3n m\xc3\xa0gic, coexisteixen amb els mags unes altres criatures que tamb\xc3\xa9 s\xc3\xb3n mantingudes en secret i fora de contacte amb els muggles. Entre elles s\'hi troben dracs, fantasmes, unicorns, sirenes, centaures i d\'altres d\'inventades o adaptades per l\'autora com els dem\xc3\xa8ntors o els elfs dom\xc3\xa8stics._NEWLINE_Per a m\xc3\xa9s informaci\xc3\xb3 entreu a la web de Harry Potter anomenada potterfanatics.\n_START_SECTION_\nCronologia\n_START_PARAGRAPH_\nEls llibres eviten ubicar la hist\xc3\xb2ria en un any en particular. Tot i aix\xc3\xb2, hi ha un parell de refer\xc3\xa8ncies que permeten establir una l\xc3\xadnia de temps amb anys reals. La primera la trobem a la segona novel\xc2\xb7la, Harry Potter i la cambra secreta, on el fantasma Sir Nicholas de Mimsy-Porpington, m\xc3\xa9s conegut com a Nick de-poc-sense-cap, celebra el 500\xc3\xa8 aniversari de la seva mort, que va tenir lloc el 31 d\'octubre de 1492. Per tant, el llibre s\'ubica en el cicle lectiu de 1992 a 1993. Aquesta cronologia es reitera a Harry Potter i les rel\xc3\xadquies de la Mort, quan s\'hi indica que la mort de James i Lily Potter ocorregu\xc3\xa9 el 31 d\'octubre de 1981. Aquestes dades permeten deduir que l\'argument principal de la hist\xc3\xb2ria va des de 1991, al comen\xc3\xa7ament de la pedra filosofal, fins a 1998, al final de les rel\xc3\xadquies de la Mort.\n_START_SECTION_\nLlibres relacionats amb Harry Potter\n_START_PARAGRAPH_\nAddicionalment, Rowling va escriure tres llibres secundaris que s\'ubiquen dins de l\'univers argumental de les set novel\xc2\xb7les principals. Totes les obres es van escriure amb car\xc3\xa0cter ben\xc3\xa8fic, ja que les seves recaptacions van ser donades a les organitzacions Comic Relief i The Children\'s Voice.\n_START_SECTION_\nFinalitzaci\xc3\xb3 de la s\xc3\xa8rie\n_START_PARAGRAPH_\nEl desembre de 2005, Rowling va declarar a la seva p\xc3\xa0gina web que \xc2\xabel 2006 ser\xc3\xa0 l\'any en el qual escriur\xc3\xa9 l\'\xc3\xbaltim llibre de la s\xc3\xa8rie Harry Potter.\xc2\xbb El progr\xc3\xa9s de Harry Potter i les rel\xc3\xadquies de la Mort va ser detallat en les seg\xc3\xbcents actualitzacions del seu diari virtual fins a la seva publicaci\xc3\xb3 el 21 de juliol de 2007._NEWLINE_Rowling va acabar el llibre l\'11 de gener de 2007 a l\'hotel Balmoral d\'Edimburg, on va escriure un missatge sota un bust d\'Hermes que resa: \xc2\xabJK Rowling ha acabat d\'escriure Harry Potter i les rel\xc3\xadquies de la Mort en aquesta habitaci\xc3\xb3 (652) l\'11 de gener de 2007.\xc2\xbb _NEWLINE_No obstant aix\xc3\xb2, Rowling va declarar que l\'\xc3\xbaltim cap\xc3\xadtol del set\xc3\xa8 llibre (l\'ep\xc3\xadleg) el va escriure \xc2\xabm\xc3\xa9s o menys el 1990\xc2\xbb. El juny de 2006, en una aparici\xc3\xb3 al programa d\'entrevistes brit\xc3\xa0nic Richard & Judy, Rowling va anunciar que aquest cap\xc3\xadtol havia estat modificat, ja que un personatge \xc2\xabes va salvar\xc2\xbb i els altres dos, que anteriorment sobrevivien a la hist\xc3\xb2ria, ara morien. Tamb\xc3\xa9 va dir que veia la l\xc3\xb2gica a matar a Harry Potter, amb la finalitat d\'evitar que altres autors escriguessin llibres sobre la vida d\'en Harry despr\xc3\xa9s de Hogwarts.\n_START_SECTION_\nDespr\xc3\xa9s de Les rel\xc3\xadquies de la Mort\n_START_PARAGRAPH_\nRowling va escriure els set llibres de Harry Potter en 17 anys. En una entrevista l\'any 2000 al seu autor estatunidenc, Rowling va declarar que no hi ha una universitat despr\xc3\xa9s de Hogwarts. Pel que fa a la continuaci\xc3\xb3 de la s\xc3\xa8rie despr\xc3\xa9s del set\xc3\xa8 llibre, va dir: \xc2\xabno dir\xc3\xa9 mai, per\xc3\xb2 no tinc plans d\'escriure un vuit\xc3\xa8 llibre\xc2\xbb._NEWLINE_Quan se li va preguntar sobre escriure altres llibres relacionats amb la s\xc3\xa8rie, a l\'estil d\'El Quidditch de totes les \xc3\xa8poques, va respondre que consideraria fer-ho si els beneficis s\xc3\xb3n destinats a la caritat, com va succeir amb tres llibres relacionats que ja va publicar. Un altre suggeriment va ser fer una esp\xc3\xa8cie d\'enciclop\xc3\xa8dia que contingu\xc3\xa9s la informaci\xc3\xb3 que no va tenir cabuda a la s\xc3\xa8rie. Sobre aix\xc3\xb2 \xc3\xbaltim, el 24 de juliol de 2007, Rowling va anunciar en una entrevista que \xc2\xabprobablement\xc2\xbb escriuria una enciclop\xc3\xa8dia del m\xc3\xb3n de Harry Potter, la qual inclouria les dades descartades de la hist\xc3\xb2ria, a m\xc3\xa9s a m\xc3\xa9s d\'informaci\xc3\xb3 sobre el que va oc\xc3\xb3rrer despr\xc3\xa9s de Les rel\xc3\xadquies de la Mort, detalls sobre el futur dels personatges, etc.\n_START_SECTION_\nEstructura i g\xc3\xa8nere\n_START_PARAGRAPH_\nLes novel\xc2\xb7les es basen principalment dins del g\xc3\xa8nere fant\xc3\xa0stic, tot i que en molts aspectes tamb\xc3\xa9 poden ser considerades Bildungsromane, o novel\xc2\xb7les de formaci\xc3\xb3, en les quals s\'hi detalla algun tipus de desenvolupament d\'un personatge. La hist\xc3\xb2ria s\'ubica principalment a Hogwarts, un internat brit\xc3\xa0nic per a mags i bruixes. En aquest sentit, les novel\xc2\xb7les s\xc3\xb3n "descendents directes de Tom Brown\'s School Days de Thomas Hughes i altres novel\xc2\xb7les victorianes i eduardianes que es basen en la vida dels col\xc2\xb7legis p\xc3\xbablics". Per la seva part, en paraules de Stephen King, les novel\xc2\xb7les s\xc3\xb3n "astuts contes de misteri", i cada llibre est\xc3\xa0 constru\xc3\xaft a l\'estil de les aventures de Sherlock Holmes, on es deixen un nombre de pistes amagades en la narrativa, mentre que els personatges segueixen una s\xc3\xa8rie de sospitosos al llarg d\'ex\xc3\xb2tics escenaris, portant a un tomb final inesperat. Estan escrites en tercera persona, tret de poques excepcions (com els primers cap\xc3\xadtols de La pedra filosofal, El misteri del Pr\xc3\xadncep o Les rel\xc3\xadquies de la Mort), i els secrets de la hist\xc3\xb2ria s\xc3\xb3n descoberts pel lector o lectora al mateix temps que per Harry._NEWLINE_Els llibres tendeixen a seguir una f\xc3\xb3rmula molt estricta. Ubicats al llarg d\'anys consecutius, generalment comencen amb Harry a casa dels Dursley, al m\xc3\xb3n muggle. Tor seguit, es trasllada a algun escenari m\xc3\xa0gic, com la casa d\'en Ron o Grimmauld Place, 12, per un breu per\xc3\xadode abans de comen\xc3\xa7ar l\'any escolar, el qual comen\xc3\xa7a quan es puja a l\'Expr\xc3\xa9s de Hogwarts. Un cop aqu\xc3\xad, es desenvolupa la hist\xc3\xb2ria que arriba al seu cl\xc3\xadmax al voltant o just despr\xc3\xa9s dels ex\xc3\xa0mens finals, quan en Harry ha d\'enfrontar-se a Voldemort o a algun dels seus Cavallers de la Mort. Finalment, apr\xc3\xa8n una important lli\xc3\xa7\xc3\xb3 o detall clau de la trama en una conversa amb Albus Dumbledore. Aquesta f\xc3\xb3rmula es trenca completament en l\'\xc3\xbaltima novel\xc2\xb7la, on en Harry i els seus amics passen la major part del temps fora de Hogwarts, i nom\xc3\xa9s hi retornen per a l\'enfrontament final._NEWLINE_D\'altra banda, Harry est\xc3\xa0 present d\'alguna manera (f\xc3\xadsicament, mitjan\xc3\xa7ant un somni o una visi\xc3\xb3) a cada cap\xc3\xadtol fins al cinqu\xc3\xa8 llibre per\xc3\xb2, a partir d\'aquest, tan sols apareix en la majoria de cap\xc3\xadtols. Aquesta estructura permet al lector esbrinar els misteris alhora que en Harry, trobant pistes nom\xc3\xa9s quan ell ho fa.\n_START_SECTION_\nTem\xc3\xa0tiques\n_START_PARAGRAPH_\nRowling ha declarat que els llibres tenen "un argument a favor de la toler\xc3\xa0ncia" i que, a m\xc3\xa9s a m\xc3\xa9s, transmeten un missatge que proposa \xc2\xabq\xc3\xbcestionar l\'autoritat i no assumir que el govern o la premsa et diguin tota la veritat\xc2\xbb._NEWLINE_Si b\xc3\xa9 es pot dir que els llibres comprenen molts altres temes com el poder (especialment l\'ab\xc3\xbas que se\'n fa), l\'amor o el prejudici, aquests es troben, segons Rowling, \xc2\xabfortament arrelats a l\'argument\xc2\xbb. L\'autora prefereix deixar que aquests conceptes \xc2\xabcreixin org\xc3\xa0nicament\xc2\xbb m\xc3\xa9s que asseure\'s i intentar impartir conscientment tals idees als seus lectors i lectores. En la mateixa l\xc3\xadnia s\'hi troba la sempre present tem\xc3\xa0tica adolescent, en la descripci\xc3\xb3 de la qual l\'autora no tingu\xc3\xa9 cap problema en admetre la sexualitat dels seus personatges, amb la finalitat de no \xc2\xabestancar en Harry en un permanent estat prepubescent\xc2\xbb.\n_START_SECTION_\nRecreacions de mites cl\xc3\xa0ssics\n_START_PARAGRAPH_\nDins de cada hist\xc3\xb2ria de Harry Potter s\'amaguen molts referents a la literatura grega i romana cl\xc3\xa0ssiques. Rowling demostra durant tota la saga el seu inter\xc3\xa8s per aquesta cultura.\n_START_SECTION_\nL\'Orestea en la relaci\xc3\xb3 entre en Harry i en Ron\n_START_PARAGRAPH_\nEn general, l\'Orestea \xc3\xa9s el m\xc3\xa0xim referent que existeix, ja que influeix directament en la relaci\xc3\xb3 d\'en Harry i en Ron. Ambd\xc3\xb3s mantenen una relaci\xc3\xb3 molt semblant a la d\'Orestes i P\xc3\xadlades. _NEWLINE_Per una banda, Harry resulta ser la viva imatge d\'Orestes, el qual\xc2\xa0ha de venjar la mort del pare (en el cas de Potter, al pare i la mare). Se sent sovint culpable de la mort de la seva mare (que Potter causa involunt\xc3\xa0riament) i \xc3\xa9s perseguit constantment per un turment que li recorda aquesta mort (la cicatriu al front). Evidentment, Harry no t\xc3\xa9 el turment d\'Orestes matricida, ni l\'immaculat matrimoni de James i Lily Potter \xc3\xa9s el de Clitemnestra i Agam\xc3\xa8mnon, per\xc3\xb2 al llarg de les obres (i sobretot en boca del frustrat Snape) es descobreix que el pare d\'en Harry no era l\'idealitzat progenitor perfecte, sin\xc3\xb3 un jove ple d\'arrog\xc3\xa0ncia (lahybris\xc2\xa0d\'Agam\xc3\xa8mnon) que li va portar no pas pocs maldecaps, i l\'enyorament que Harry t\xc3\xa9 dels seus pares traspua tamb\xc3\xa9 una certa culpabilitat somorta perqu\xc3\xa8 la seva mare va morir per salvar-lo a ell._NEWLINE_Per altra banda, en Ron, com\xc2\xa0P\xc3\xadlades, resulta ser l\'amic lleial: amb poca iniciativa, per\xc3\xb2 amb prou capacitat per estimular i acompanyar en Harry quan aquest defalleix, amb veu for\xc3\xa7a m\xc3\xa9s assenyada (i un p\xc3\xa8l ing\xc3\xa8nua en aquest cas) i sobretot amb fidelitat incombustible._NEWLINE_Pel que fa a la situaci\xc3\xb3 amorosa de l\'Orestea, Harry i Ron es canvien els rols. En aquest cas, Harry adopta el paper de P\xc3\xadlades, que al final s\'enlla\xc3\xa7a amb Electra (Ginny a la saga), la germana del seu millor amic, i Ron el d\'Orestes que es casa amb Hermione (que, no\xc2\xa0pas per casualitat,\xc2\xa0pren el mateix nom a l\'heptalogia).\n_START_SECTION_\nOrfeu a Harry Potter i la pedra filosofal\n_START_PARAGRAPH_\nEn el punt \xc3\xa0lgid d\'aquesta entrega es troba una imatge que recorda al mite de les M\xc3\xa8nades, que apareix a\xc2\xa0Les Metamorfosis\xc2\xa0d\'Ovidi. En el mite s\'explica\xc2\xa0com va morir\xc2\xa0Orfeu,\xc2\xa0el que amansia les feres amb la seva m\xc3\xbasica, el paral\xc2\xb7lelisme que trobem amb el llibre. Orfeu estava casat amb Eur\xc3\xaddice i l\'estimava amb bogeria, tant que\xc2\xa0quan va morir picada per una serp, ell es va endinsar a l\'Hades\xc2\xa0per recuperar-la. Aconsegu\xc3\xad conv\xc3\xa8ncer el d\xc3\xa9u del subm\xc3\xb3n amb la condici\xc3\xb3 que s\'encamin\xc3\xa9s sol cap a les portes de l\'Hades sense mirar enrere, llavors es retrobaria amb Eur\xc3\xaddice.\xc2\xa0Tanmateix, Orfeu\xc2\xa0no va poder evitar mirar enrere quan va notar la pres\xc3\xa8ncia d\'Eur\xc3\xaddice\xc2\xa0rere seu mentre sortia aix\xc3\xad que, com que no havia complert la promesa, va tornar a perdre la dona per sempre._NEWLINE_Per poder entrar a l\'Hades,\xc2\xa0custodiat pel gos\xc2\xa0C\xc3\xa8rber, un gos de tres caps, igual que el Pelut de la saga, que custodia\xc2\xa0una trapa, Orfeu utilitza\xc2\xa0el cant per calmar-lo.\xc2\xa0En el llibre, per\xc3\xb2, el professor Quirrell calma el gos amb el so d\'una arpa, i en Harry ho fa tocant la flauta d\'en Hagrid.\n_START_SECTION_\nJ\xc3\xa0son i els argonautes a Harry Potter i el calze del foc\n_START_PARAGRAPH_\nEn el\xc2\xa0quart llibre\xc2\xa0de l\'entrega, els participants del\xc2\xa0Torneig dels Tres\xc2\xa0Bruixots\xc2\xa0han de superar un seguit de proves. La primera consisteix a enfrontar-se a un drac per aconseguir un ou d\'or,\xc2\xa0el qual\xc2\xa0els donar\xc3\xa0 la clau per passar a la prova seg\xc3\xbcent. Aquesta lluita per aconseguir un objecte daurat recorda a un fragment de\xc2\xa0J\xc3\xa0son i els argonautes, concretament a la part en qu\xc3\xa8 el mateix protagonista, amb la incondicional ajuda de\xc2\xa0Medea, aconsegueix recuperar el vell\xc3\xb3 d\'or custodiat per un drac. El paral\xc2\xb7lelisme del llibre \xc3\xa9s d\'una gran similitud, tanmateix cal destacar que la Medea de\xc2\xa0la novel\xc2\xb7la contempor\xc3\xa0nia pren\xc2\xa0la forma de l\'escombra voladora d\'en Harry Potter i que l\'escena t\xc3\xa9 molta m\xc3\xa9s acci\xc3\xb3.\xc2\xa0_NEWLINE_Als llibres es parla d\'un equip femen\xc3\xad\xc2\xa0de\xc2\xa0Quidditch\xc2\xa0amb molt de renom en el m\xc3\xb3n dels bruixots anomenat les Harpies de Holyhead.\xc2\xa0A J\xc3\xa0son i els argonautes apareixen unes\xc2\xa0criatures mitol\xc3\xb2giques\xc2\xa0de les quals pren nom aquest equip.\xc2\xa0\n_START_SECTION_\nTeseu a Harry Potter i el calze del foc\n_START_PARAGRAPH_\nA les proves del Torneig dels Tres Bruixots, hi ha un segon element com\xc3\xba en l\'heptologia i els mites cl\xc3\xa0ssics. En el cas del mite de Teseu, l\'element com\xc3\xba \xc3\xa9s el laberint. Pel que fa al mite, l\'heroi s\'endinsa al laberint per derrotar el\xc2\xa0Minotaure, la b\xc3\xa8stia que hi viu. Amb l\'ajuda d\'Ariadna, una de les filles del rei\xc2\xa0Minos, que li proporciona un cabdell de fil amb el qual troba la sortida del laberint, aconsegueix derrotar el Minotaure. Pel que fa a Harry Potter, aquest s\'endinsa amb els seus oponents en un laberint per realitzar la prova final. En el laberint no hi troben pas una b\xc3\xa8stia com el Minotaure, per\xc3\xb2, s\xc3\xad\xc2\xa0una altra criatura mitol\xc3\xb2gica, l\'esfinx, i\xc2\xa0un final tr\xc3\xa0gic, sobretot en el cas d\'en\xc2\xa0Cedric Diggory.\n_START_SECTION_\nLa Il\xc3\xadada a Harry Potter i el calze del foc\n_START_PARAGRAPH_\nEl darrer paral\xc2\xb7lelisme mitol\xc3\xb2gic que trobem a\xc2\xa0Harry Potter i el calze del foc\xc2\xa0es troba amb l\'encontre del protagonista amb el seu\xc2\xa0enemic. L\'acte de no voler abandonar el cos d\'en Cedric, emportant-se\'l des del t\xc3\xa8tric indret de batalla on ha ressorgit Voldemort i restituint-lo a la fam\xc3\xadlia i als amics que el ploren, recorda als funerals de P\xc3\xa0trocle\xc2\xa0i, sobretot, a la recuperaci\xc3\xb3 del cad\xc3\xa0ver d\'H\xc3\xa8ctor a La Il\xc3\xadada._NEWLINE_La mateixa autora va recon\xc3\xa8ixer aquest fet en una entrevista l\'any 2000, tot afirmant com l\'havia impactat aquest passatge de la Il\xc3\xadada\xc2\xa0amb dinou anys.\xc2\xa0\n_START_SECTION_\nCaront a Harry Potter i el misteri del Pr\xc3\xadncep\n_START_PARAGRAPH_\nCap a la darreria del\xc2\xa0sis\xc3\xa8 llibre, Dumbledore i Harry han de v\xc3\xa8ncer un malefici molt potent imposat per Voldemort amb la fi que no aconsegueixin l\'horricreu que hi ha amagat en una cova. En aquesta cova hi ha un llac ple d\'\xc3\xadnfers\xc2\xa0(cad\xc3\xa0vers) que recorda els rius de l\'Hades, els quals, igual que al llibre, nom\xc3\xa9s es podien creuar en una barca pagant un preu. En el cas mitol\xc3\xb2gic, la barca la condu\xc3\xafa\xc2\xa0Caront\xc2\xa0i el preu era una moneda grega (per aquest motiu, els morts eren enterrats amb una moneda sobre cada ull); en el cas de la novel\xc2\xb7la, aquesta barca no la guia ning\xc3\xba, per\xc3\xb2, el preu a pagar \xc3\xa9s la sang. En Dumbledore es talla com a s\xc3\xadmbol de sacrifici per poder agafar l\'horricreu.\n_START_SECTION_\nL\'Odissea a Harry Potter i les rel\xc3\xadquies de la Mort\n_START_PARAGRAPH_\nAl\xc2\xa0llibre XI\xc2\xa0de l\'Odissea\xc2\xa0t\xc3\xa9 lloc la\xc2\xa0Nekyia, la conversa d\'Odisseu\xc2\xa0amb els esperits d\'aquells que han mort abans que ell: la mare, els companys,\xc2\xa0Aquil\xc2\xb7les,\xc2\xa0Tir\xc3\xa8sias\xc2\xa0(en paral\xc2\xb7lel amb el llibre VI de l\'Eneida, on hi ha\xc2\xa0Anquises\xc2\xa0i tamb\xc3\xa9 els esperits d\'aquells que han de venir). Aquesta conversa \xc3\xa9s decisiva per al futur de l\'heroi i les tries successives que l\'acabaran portant a \xc3\x8dtaca amb els seus. Al\xc2\xa0darrer llibre\xc2\xa0de la s\xc3\xa8rie, Harry \xc3\xa9s abatut per Voldemort i el seu esperit es troba en un indret desconegut on apareix Dumbledore,\xc2\xa0mort al llibre sis\xc3\xa8. \xc2\xa0La conversa \xc3\xa9s la tria definitiva de Harry. Quan aquest est\xc3\xa0 dispost a assumir el dest\xc3\xad hum\xc3\xa0, la mort, acompleix la seva \xc3\xbaltima tasca com a heroi i viu per derrotar Voldemort. L\'escena \xc3\xa9s molt cl\xc3\xa0ssica, tant en els personatges (on\xc2\xa0Dumbledore ja no \xc3\xa9s Zeus, sin\xc3\xb3 que \xc3\xa9s el savi endev\xc3\xad Tir\xc3\xa8sias), com en l\'hom\xc3\xa8rica decisi\xc3\xb3 d\'anar endavant d\'un Harry que, per un moment i salvant dist\xc3\xa0ncies, s\'ha transformat en l\'human\xc3\xadssim Odisseu (que rebutja la immortalitat, i per tant la "inhumanitat", de Calipso, i accepta el seu dest\xc3\xad mortal, la qual cosa el fa tornar a \xc3\x8dtaca). Aix\xc3\xad torna entre els vius i guanya.\n_START_SECTION_\nCr\xc3\xadtiques liter\xc3\xa0ries\n_START_PARAGRAPH_\nEn els seus principis, Harry Potter va rebre cr\xc3\xadtiques sobresortints, que ajudaren a crear una gran base de lectors i lectores per a la s\xc3\xa8rie. Despr\xc3\xa9s de la publicaci\xc3\xb3, molts dels principals diaris brit\xc3\xa0nics lloaren la pedra filosofal. El Mail on Sunday va descriure\'l com "el debut m\xc3\xa9s imaginatiu des de Roald Dahl", un punt de vista secundat pel Sunday Times. Per una altra banda, The Guardian l\'anomen\xc3\xa0 "una novel\xc2\xb7la ricament texturitzada, despegada per un enginy imaginatiu" i The Scotsman va dir que t\xc3\xa9 "tots els senyals d\'un cl\xc3\xa0ssic"._NEWLINE_Arribada la publicaci\xc3\xb3 del cinqu\xc3\xa8 volum, Harry Potter i l\'Orde del F\xc3\xa8nix, els llibres comen\xc3\xa7aren a rebre fortes cr\xc3\xadtiques de distints experts literaris. El cr\xc3\xadtic i catedr\xc3\xa0tic de Yale, Harold Bloom q\xc3\xbcestion\xc3\xa0 els m\xc3\xa8rits literaris dels llibres en dir "la ment de Rowling est\xc3\xa0 tan governada per clix\xc3\xa9s i met\xc3\xa0fores mortes que no t\xc3\xa9 un altre estil d\'escriptura". En un article del New York Times, A. S. Byatt denomin\xc3\xa0 l\'univers de Rowling com un "m\xc3\xb3n secundari compost d\'una col\xc2\xb7lecci\xc3\xb3 de parts incongruents derivades de tota mena de literatura infantil [...] escrit per a persones la imaginaci\xc3\xb3 de les quals est\xc3\xa0 confinada a dibuixos animats de la televisi\xc3\xb3, les telenovel\xc2\xb7les, telerealitat i la premsa del cor". _NEWLINE_Per contra, l\'autor Fay Weldon, va admetre que la s\xc3\xa8rie "no \xc3\xa9s el que esperarien els poetes", per\xc3\xb2 "aix\xc3\xb2 no \xc3\xa9s pas poesia, \xc3\xa9s prosa llegible, vendible, \xc3\xbatil i quotidiana". El cr\xc3\xadtic literari A.N. Wilson va lloar la s\xc3\xa8rie en el The Times: "No hi ha molts autors amb l\'habilitat Dickensiana de JK, capa\xc3\xa7 de fer-nos donar volta les p\xc3\xa0gines, plorar -obertament, amb ll\xc3\xa0grimes saltant-hi- i unes poques p\xc3\xa0gines despr\xc3\xa9s riure amb acudits bons [...] Hem viscut en la d\xc3\xa8cada en qu\xc3\xa8 es public\xc3\xa0 la m\xc3\xa9s divertida, esborronadora i commovedora hist\xc3\xb2ria infantil mai escrita"._NEWLINE_Stephen King denomin\xc3\xa0 la s\xc3\xa8rie com "una obra de la qual nom\xc3\xa9s una imaginaci\xc3\xb3 superior \xc3\xa9s capa\xc3\xa7 de fer", i qualific\xc3\xa0 el sentit de l\'humor de Rowling d\'"admirable". No obstant aix\xc3\xb2, va escriure que, si b\xc3\xa9 la hist\xc3\xb2ria \xc3\xa9s "bona", ell est\xc3\xa0 "una mica cansat de trobar-se en Harry a casa amb els seus horribles oncles", la f\xc3\xb3rmula amb la qual comencen tots els llibres. Tamb\xc3\xa9 va predir que la s\xc3\xa8rie "suportaria la prova del temps, i acabaria en el prestatge on nom\xc3\xa9s queda el millor; i Harry prendr\xc3\xa0 el seu lloc amb Al\xc3\xadcia, Huck, Frodo i Dorothy". L\'autor Orson Scott Card va escriure una cr\xc3\xadtica de Les rel\xc3\xadquies de la Mort en qu\xc3\xa8 hi diu "JK Rowling ha creat una cosa que mereix romandre en el temps, convertir-se en un cl\xc3\xa0ssic permanent de la literatura anglesa, i no nom\xc3\xa9s una ficci\xc3\xb3 infantil".\n_START_SECTION_\nControv\xc3\xa8rsies\n_START_PARAGRAPH_\nEls llibres foren objecte de nombrosos procediments legals, els quals varien des de queixes de grups religiosos nord-americans que proclamen que la m\xc3\xa0gia en els llibres promou la bruixeria entre els nens i nenes, fins a conflictes sobre els drets d\'autor o infraccions de marques registrades._NEWLINE_La immensa popularitat i l\'alt valor del mercat dels llibres ha portat Rowling, els seus editors i la productora de cinema Warner Bros a prendre mesures legals per protegir llurs drets, les quals inclouen prohibir la venda d\'imitacions, "perseguir" amos de p\xc3\xa0gines web sobre l\'\xc3\xbas del domini Harry Potter i demandar l\'autora Nancy Stouffer per contrarestar les seves acusacions de plagi sobre el seu treball._NEWLINE_Per una altra banda, alguns grups criticaren els llibres per promoure diferents agendes pol\xc3\xadtiques, mentre que certs religiosos declararen que els llibres promouen la bruixeria i, per tant, no s\xc3\xb3n aptes per a nens i nenes. El 2003, el futur Papa Benet XVI declar\xc3\xa0 que els llibres "sedueixen els joves lectors de manera subliminal i distorsionen la cristiandat en l\'\xc3\xa0nima abans que aquesta pugui desenvolupar-se". Finalment, les declaracions de Rowling que senyalen Dumbledore com a homosexual han augmentat les controv\xc3\xa8rsies pol\xc3\xadtiques que envolten la s\xc3\xa8rie.\n_START_SECTION_\nDisseny de plat\xc3\xb3s\n_START_PARAGRAPH_\nEl dissenyador de producci\xc3\xb3 per a les vuit pel\xc2\xb7l\xc3\xadcules \xc3\xa9s Stuart Craig. Assistit per Stephenie McMillan, Craig va crear peces ic\xc3\xb2niques de plat\xc3\xb3s incloent El Ministeri de M\xc3\xa0gia, La C\xc3\xa0mbra dels Secrets, La Mansi\xc3\xb3 Malfoy, i el disseny de la cova d\'Horrocrux. Pel fet que les novel\xc2\xb7les s\'estaven publicant alhora que les pel\xc2\xb7l\xc3\xadcules es produ\xc3\xafen, Craig va haver de reconstruir alguns plat\xc3\xb3s per a futures pel\xc2\xb7l\xc3\xadcules i alterar el disseny de Hogwarts._NEWLINE_Ell digu\xc3\xa9, "al principi, cada cop que es veia l\'exterior de Hogwarts, era una miniatura f\xc3\xadsica," la qual va ser feta per treballadors i que va ocupar moltes etapes de so."Vam acabar amb un perfil de com era Hogwarts, un horitz\xc3\xb3 que jo no havia creat, i que no era sempre satisfactori, i a mesura que noves novel\xc2\xb7les eren escrites i noves pel\xc2\xb7l\xc3\xadcules eren filmades, hi havien nous requisits [de construcci\xc3\xb3]. La Torre d\'Atronomia no existia originalment, aix\xc3\xad i vam poder afegir aquesta pe\xc3\xa7a substancial. En l\'\xc3\xbaltim film, vam necessitar una pista per a la batalla de Hogwarts, el gran pati exterior doblava la grand\xc3\xa0ria, i si es mira la primera pel\xc2\xb7l\xc3\xadcula, no hi era. Ens vam pendre molta llibertat per a la continuaci\xc3\xb3 de Hogwarts." En l\'\xc3\xbaltima pel\xc2\xb7l\xc3\xadcula, Craig va utilitzar un disseny digital en lloc d\'una miniatura per "abra\xc3\xa7ar les noves tecnologies"._NEWLINE_Per al m\xc3\xa8tode de crear els plat\xc3\xb3s, Craig va dir que comen\xc3\xa7ava fent un esborrany d\'idees en una p\xc3\xa0gina de paper en blanc. McMillan digu\xc3\xa9 tamb\xc3\xa9 que "cada pel\xc2\xb7l\xc3\xadcula tenia molts reptes nous," citant els canvis d\'estil visual entre directors i cinemat\xc3\xb2grafs com a exemple, durant el desenvolupament de la hist\xc3\xb2ria en les novel\xc2\xb7les. A causa de les descripcions de J.K. Rowling de diverses disposicions de l\'escena en les novel\xc2\xb7les, Craig va mencionar la seva "responsabilitat de col\xc2\xb7locar-ho"._NEWLINE_Craig va comentar la seva experi\xc3\xa8ncia treballant a l\'estudi: "S\xc3\xb3c el disseny de producci\xc3\xb3, per\xc3\xb2 en una gran pel\xc2\xb7l\xc3\xadcula com \xc3\xa9s Harry Potter, puc arribar a ser responsable de 30 a 35 persones; des del supervisor art\xc3\xadstic, i equip d\'assistens i directors art\xc3\xadstics, a dibuixants i els seus ajudants, i de fabricants de models, escultors i art\xc3\xadstes esc\xc3\xa8nics." Ell digu\xc3\xa9, "Deu anys enrere, tots els dibuixos de Harry Potter eren fets amb llapis. Portava els meus esborranys i plans a un il\xc2\xb7lustrador arquitect\xc3\xb2nic professional, que crearia els conceptes a llapis i aquareles en un paper especial". Va dir que el proc\xc3\xa9s anava canviant a mesura que passaven els anys, a causa de, el que ell anomenava, la "revoluci\xc3\xb3 tecnol\xc3\xb2gica" de realitzar pel\xc2\xb7l\xc3\xadcules._NEWLINE_Quan la filmaci\xc3\xb3 de totes les produccions es va completar, alguns dels plat\xc3\xb3s i escen\xc3\xa0ris de Craig van haver de ser traslladats per ser exposats al studio tour de Warnar Bros.\n_START_SECTION_\nCinematografia\n_START_PARAGRAPH_\nSis directors de fotografia van treballar en la s\xc3\xa8rie: John Seale en la primera pel\xc2\xb7l\xc3\xadcula, Roger Pratt en la segona i quarta, Michael Seresin en la tercera, S\xc5\x82awomir Idziak en la cinquena, Bruno Delbonnel en la sisena, i Eduardo Serra en la setena i vuitena. Delbonnel va ser considerat en retornar per fer les dues parts de les Rel\xc3\xadquies de la Mort, per\xc3\xb2 ho va refusar afirmant que estava "espantat de repetir-se" a si mateix.\xc2\xa0 La cinematografia de Delbonnel en El misteri del Princep va guanyar la seva \xc3\xbanica nominaci\xc3\xb3 al premi de l\'Oscar a la Millor Cinematografia. A mesura que la s\xc3\xa8rie progressava, cada cinemat\xc3\xb2graf s\'enfrontava al repte de filmar i il\xc2\xb7luminar plat\xc3\xb3s antics (que havien existit des de les primeres pel\xc2\xb7l\xc3\xadcules) de \xc3\xbaniques i diferents formes. Chris Columbus va dir que els colors vius durant la saga disminu\xc3\xafen a mesura que es feia cada pel\xc2\xb7l\xc3\xadcula._NEWLINE_Michael Seresin va comentar el canvi d\'estil visual de les dues primeres pel\xc2\xb7l\xc3\xadcules al Presoner d\'Azkaban: "La il\xc2\xb7luminaci\xc3\xb3 \xc3\xa9s m\xc3\xa9s apagada, amb m\xc3\xa9s ombres i encreuaments de llum". Seresin i Alfonso Cuar\xc3\xb3n es van allunyar de la cinematografia fortament acolorida i lluminosa de les dues primeres pel\xc2\xb7l\xc3\xadcules, amb una il\xc2\xb7luminaci\xc3\xb3 m\xc3\xa9s moderada i una paleta de colors m\xc3\xa9s silenciosa que s\'utilitza tamb\xc3\xa9 per a les cinc pel\xc2\xb7l\xc3\xadcules successives.\xc2\xa0 Despr\xc3\xa9s de comparar una s\xc3\xa8rie de c\xc3\xa0meres digitals amb una pel\xc2\xb7l\xc3\xadcula de 35 mm, Bruno Delbonnel va decidir rodar a la sisena pel\xc2\xb7l\xc3\xadcula, El Misteri del Princep, en format pel\xc2\xb7l\xc3\xadcula en lloc de format digital que havia esdevingut cada cop m\xc3\xa9s popular. Aquesta decisi\xc3\xb3 es va mantenir per a les dues parts de Les Reliquies de la Mort amb Eduardo Serra, qui va dir que preferia treballar amb aquest format perqu\xc3\xa8 era "m\xc3\xa9s t\xc3\xa8cnicament prec\xc3\xads i fiable".\xc2\xa0_NEWLINE_Pel fet que en la majoria de llocs de les Rel\xc3\xadquies de la Mort son en diferents entorns lluny de d\'Hogwarts, David Yates volia "sacsejar les coses" mitjan\xc3\xa7ant t\xc3\xa8cniques fotogr\xc3\xa0fiques diferents com l\'\xc3\xbas de c\xc3\xa0meres de m\xc3\xa0 i lents de cambra molt \xc3\xa0mplies. Eduardo Serra digu\xc3\xa9: "De vegades combinem elements filmats per la unitat principal, una segona unitat i la unitat d\'efectes visuals. Cal saber qu\xc3\xa8 s\'est\xc3\xa0 captant: colors, contrast, etc\xc3\xa8tera - amb precisi\xc3\xb3 matem\xc3\xa0tica". Va assenyalar que amb els "plat\xc3\xb3s sorprenents i la hist\xc3\xb2ria" de Stuart Craig, els cineastes no podien "desviar-se massa de l\'aspecte de les anteriors pel\xc2\xb7l\xc3\xadcules de Harry Potter."\n_START_SECTION_\nEdici\xc3\xb3\n_START_PARAGRAPH_\nJuntament amb els canvis continus en els directors, hi ha hagut cinc editors de pel\xc2\xb7l\xc3\xadcula per treballar en la postproducci\xc3\xb3 de la s\xc3\xa8rie: Richard Francis-Bruce va editar el primer lliurament, Peter Honess, el segon, Steven Weisberg, el tercer, Mick Audsley el quart, i Mark Day les pel\xc2\xb7l\xc3\xadcules de la cinc a la vuit.\n_START_SECTION_\nEfectes visuals\n_START_PARAGRAPH_\nHi ha hagut diverses companyies d\xe2\x80\x99efectes visuals treballant en la saga de Harry Potter. Algunes d\xe2\x80\x99aquestes inclouen Rising Sun Pictures, Double Negative, Cinesite, Framestore i Industrial Light and Magic. Les \xc3\xbaltimes tres han treballat en totes les pel\xc2\xb7l\xc3\xadcules de la saga, mentre Double Negative i Rising Sun Pictures es van comen\xc3\xa7ar a comprometre amb El Presoner d\xe2\x80\x99Azkaban i El Calze de Foc, respectivament. Framestore va contribuir en la saga amb el desenvolupament de moltes criatures memorables i seq\xc3\xbc\xc3\xa8ncies.  Cinesite va estar involucrat en la producci\xc3\xb3n de miniatures i efectes digitals per a les pel\xc2\xb7l\xc3\xadcules. El productor David Barron va dir que \xe2\x80\x9cHarry Potter cre\xc3\xa0 la ind\xc3\xbastria d\xe2\x80\x99efectes a UK com es coneix avui dia. En la primera pel\xc2\xb7l\xc3\xadcula, tots els efectes visuals complicats es van realitzar a la costa oest dels EUA. Per\xc3\xb2 en la segona, ens vam armar de valor i vam oferir molt del que normlament hagu\xc3\xa9ssim ofert als venedors de California als del Regne Unit. Van sorgir tromfs.\xe2\x80\x9d Tim Burke, el supervisor d\xe2\x80\x99efectes visuals, va dir que molts estudies \xe2\x80\x9cestan portant la seva feina a les empreses d\xe2\x80\x99efectes brit\xc3\xa0niques. Totes les instal\xc2\xb7lacions estan completament reservades, i aquest no era el cas abans de Harry Potter. \xc3\x89s realment significatiu.\xe2\x80\x9d _NEWLINE_Chris Columbus va decidir utilitzar animatronics (animatr\xc3\xb2nica en catal\xc3\xa0), \xc3\xa9s a dir, formes rob\xc3\xb2tiques i electr\xc3\xb2niques representades en titelles per a fer-les semblar com si tinguessin vida pr\xc3\xb2pia i gr\xc3\xa0fics animats per ordinador per crear les criatures m\xc3\xa0giques que apareixerien en les dues primeres pel\xc2\xb7l\xc3\xadcules. Nick Dudman va rebre la tasca de produir les pr\xc3\xb2tesis que van ser necess\xc3\xa0ries per a aquestes criatures, mentre que l\'empresa Creature Shop de Jim Henson va ser l\'encarregada dels efectes vinculats en aquestes._NEWLINE_Hi va haver diverses creacions digitals importants i destacables que cal esmentar, ja que van representar un repte per a cada un dels especialistes que van supervisar els seus dissenys; per concebre l\'aranya gegant Aragog, cadascuna de les seves potes va requerir ser manipulada per un membre diferent de l\'equip, i tot l\'artefacte va ser activat amb una combinaci\xc3\xb3 de martells pneum\xc3\xa0tics i una s\xc3\xa8rie d\'ordinadors amb monitors de v\xc3\xaddeo;  un altre cas es presenta amb l\'hipogrif Buckbeak. Les escenes en qu\xc3\xa8 apareixia van haver de ser planificades cuidadosament en storyboards, ja que el cost de producci\xc3\xb3 era molt alt;  les expressions i moviments del gegant Grawp es van realitzar sobre la base de captures de l\'actor Tony Maudsley, un t\xc3\xa8cnica similar a la utilitzada per donar vida a G\xc3\xb2l\xc2\xb7lum en la s\xc3\xa8rie El senyor dels anells; l\'escena de l\'atac dels Inferi en la sisena entrega va resultar ser m\xc3\xa9s complicada del que l\'equip d\'efectes especials havia calculat, ra\xc3\xb3 per la qual van necessitar diversos mesos per aconseguir el disseny d\'individus morts que no s\'assemblessin a zombis, per tal de complir les ordres del director David Yates;  les q\xc3\xbcestions t\xc3\xa8cniques del drac a El calze de foc es constitueixen per una criatura de 12 metres d\'altura equipada amb un llan\xc3\xa7aflames operatiu, mateix que va influir en el drac manifestat en Les Rel\xc3\xadquies de la Mort - Part 2, el qual va ser l\'\xc3\xbaltim disseny generat \xc3\xadntegrament per ordinador a la s\xc3\xa8rie de pel\xc2\xb7l\xc3\xadcules._NEWLINE_Malgrat que Industrial Light & Magic va participar en el desenvolupament de totes les films involucrant-se en nombrosos processos, altres companyies van contribuir significtivament; un exemple \xc3\xa9s Framestore, que es va dedicar a crear diverses criatures per ordinador i altres seq\xc3\xbc\xc3\xa8ncies animades, Cinesite va contribuir a produir alguns efectes digitals m\xc3\xadnims, Double Negative (VFX) es va encarregar de les batalles a la Sala de les Profecies a la cinquena pel\xc2\xb7l\xc3\xadcula i la Batalla de Hogwarts en l\'\xc3\xbaltima producci\xc3\xb3, sent supervisada per Tim Burke, qui a m\xc3\xa9s va ser el director d\'efectes visuals en la majoria dels films. Rising Sun Pictures va modificar els moviments de molts dels personatges, aix\xc3\xad com la creaci\xc3\xb3 i alteraci\xc3\xb3 dels dementors. Segons Tim Burke i les altres empreses, el seu treball, que els portar dues nominacions als premis Oscar per El presoner d\'Azkaban i per les Rel\xc3\xadquies de la Mort - Part 1, va resultar m\xc3\xa9s dif\xc3\xadcil en les ocasions en qu\xc3\xa8 s\'intercanviava de director, ja que aquests tenien diferents visions de certs aspectes en qu\xc3\xa8 els anteriors no hi concordaven. David Yates, per exemple, va canviar el disseny dels dementors i els encanteris Patronus que Alfonso Cuar\xc3\xb3n va dissenyar en un bon inici.\n_START_SECTION_\nFilmaci\xc3\xb3 final\n_START_PARAGRAPH_\nEl 12 de juny de 2010, es va completar la filmaci\xc3\xb3 de Les Reliquies de la Mort Part 1 \xe2\x80\x93 Part 2 amb l\xe2\x80\x99actor Warkick Davis afirmant a la seva compta de Twitter, \xe2\x80\x9cEl final d\xe2\x80\x99una era \xe2\x80\x93 avui \xc3\xa9s oficialment l\xe2\x80\x99\xc3\xbaltim dia de fotograf\xc3\xada en \xe2\x80\x98Harry Potter\xe2\x80\x99 per sempre. Em sento honorat de ser aqu\xc3\xad cridat com a director per \xc3\xbaltima vegada. Ad\xc3\xa9u si au Harry i Hogwarts, ha estat m\xc3\xa0gic!\xe2\x80\x9d  No obstant, la gravaci\xc3\xb3 de les escenes de l\xe2\x80\x99ep\xc3\xadleg van ser confirmades per comen\xc3\xa7ar l\xe2\x80\x99hivern del 2010. La filmaci\xc3\xb3 va ser completada el 21 de desembre de 2010, marcant el tancament oficial de gravaci\xc3\xb3 de la franqu\xc3\xadcia de Harry Potter. Exactament quatre anys abans aquell dia, la p\xc3\xa1gina web de l\xe2\x80\x99autora J.K. Rowling revelava el t\xc3\xadtol de l\xe2\x80\x99\xc3\xbaltima novela de la saga: Harry Potter i les Reliquies de la Mort.\n_START_SECTION_\nVideojocs\n_START_PARAGRAPH_\nL\'empresa Electronic Arts ha tret al mercat, fins ara, set videojocs referents als llibres i a les vuit pel\xc2\xb7l\xc3\xadcules rodades fins ara (La pedra filosofal, La cambra secreta, El pres d\'Azkaban, El Calze de Foc, l\'Orde del F\xc3\xa8nix, El misteri del princep, Les rel\xc3\xadquies de la mort part 1 i Les rel\xc3\xadquies de la mort part 2). EA tamb\xc3\xa9 va desenvolupar un videojoc de simulaci\xc3\xb3 de Quidditch: Harry Potter: Copa del m\xc3\xb3n de Quidditch, posat a la venda l\'any 2003.\n_START_SECTION_\nParc Tem\xc3\xa0tic\n_START_PARAGRAPH_\nDespr\xc3\xa9s de l\'\xc3\xa8xit de les pel\xc2\xb7l\xc3\xadcules i els llibres, a la tardor de 2009 Universal va anunciar que crearia "Harry Potter i el viatge prohibit", que ser\xc3\xa0 un passeig d\'alta tecnologia en el "Wizarding World of Harry Potter". El "M\xc3\xb3n M\xc3\xa0gic de Harry Potter" \xc3\xa9s una \xc3\xa0rea de parc tem\xc3\xa0tic que va obrir el juny 18, 2010 a Universal Orlando Resort, a Florida._NEWLINE_L\'entrada \xc3\xa9s a trav\xc3\xa9s d\'una versi\xc3\xb3 recreada de l\'estaci\xc3\xb3 de Hogsmeade, que condueix a un castell de Hogwarts id\xc3\xa8ntic al de les pel\xc2\xb7l\xc3\xadcules. En les atraccions s\'hi pot trobar "Challange Dragon", inspirada en la primera prova del torneig dels tres bruixots a la quarta pel\xc2\xb7l\xc3\xadcula. Tamb\xc3\xa9 s\'hi pot trobar una muntanya russa familiar anomenada "El vol de l\'hipogrif \'. Cada botiga i restaurant \xc3\xa9s sobre el tema. Honeydukes (Ducsdemel, en la versi\xc3\xb3 en catal\xc3\xa0) ven granotes de xocolata i "Caramels de tots els gustos Bertie Bott"; la botiga d\'Ollivander ven varetes; la botiga de bromes Zonko ven Dolentoscopis; i Les Tres Escombres ofereix batut de bescuit.\n_START_SECTION_\nTraduccions\n_START_PARAGRAPH_\nLa saga de llibres ha estat tradu\xc3\xafda a seixanta-cinc idiomes diferents, fet que situa Rowling entre els autors m\xc3\xa9s tradu\xc3\xafts de la hist\xc3\xb2ria._NEWLINE_La primera traducci\xc3\xb3 que se\'n va fer va ser a l\'angl\xc3\xa8s nord-americ\xc3\xa0, perqu\xc3\xa8 hi ha moltes paraules i conceptes utilitzats pels personatges en les novel\xc2\xb7les que s\xc3\xb3n pr\xc3\xb2pies de l\'angl\xc3\xa8s brit\xc3\xa0nic i podien portar a interpretacions err\xc3\xb2nies pels lectors nord-americans. Subseq\xc3\xbcentment, els llibres van ser tradu\xc3\xafts a idiomes tan diversos com l\'ucra\xc3\xafn\xc3\xa8s, l\'hindi, el bengal\xc3\xad, el gal\xc2\xb7l\xc3\xa8s, l\'afrikaans i el vietnamita. El primer volum, La pedra filosofal, va ser tradu\xc3\xaft al llat\xc3\xad i fins i tot al grec antic cosa que el converteix en el text m\xc3\xa9s extens publicat en aquests idiomes des de les novel\xc2\xb7les d\'Heliodor d\'\xc3\x88mesa, al segle III. _NEWLINE_La gran demanda d\'una traducci\xc3\xb3 local decent fa que es prengui amb molta cura la tasca de traducci\xc3\xb3 i interpretaci\xc3\xb3. En alguns pa\xc3\xafsos com ara It\xc3\xa0lia es va publicar una segona edici\xc3\xb3 actualitzada, tenint en compte els suggeriments dels lectors. En altres pa\xc3\xafsos com la Xina o Portugal_NEWLINE_la traducci\xc3\xb3 est\xc3\xa0 feta per un grup d\'int\xc3\xa8rprets per a reduir el temps entre la publicaci\xc3\xb3 en angl\xc3\xa8s i en l\'idioma local. L\'edici\xc3\xb3 turca des del segon fins al set\xc3\xa8 llibre va ser feta per Sevin Okyay, que \xc3\xa9s un popular cr\xc3\xadtic literari i comentarista cultural. Amb la finalitat de mantenir l\'argument en secret, les traduccions autoritzades tan sols podien comen\xc3\xa7ar despr\xc3\xa9s que els llibres en angl\xc3\xa8s fossin publicats. Per tant, la publicaci\xc3\xb3 de totes les traduccions van portar un retard en relaci\xc3\xb3 als originals. Aquest fet va comportar que moltes c\xc3\xb2pies de les edicions en angl\xc3\xa8s es venguessin a lectors impacients de pa\xc3\xafsos de parla no anglesa. L\'expectaci\xc3\xb3 per llegir el cinqu\xc3\xa8 llibre de la saga va ser tan gran que es va convertir en el primer llibre en llengua anglesa en arribar a la primera posici\xc3\xb3 en la llista francesa de supervendes.'